Εργαστηριακό Κέντρο Φυσικών Επιστημών (ΕΚΦΕ) Ν. Ευρυτανίας

«ΓΙΟΡΤΗ ΦΥΣΙΚΩΝ ΕΠΙΣΤΗΜΩΝ – ΚΑΡΠΕΝΗΣΙ 2017»

Τετάρτη 24 Μαΐου 2017 (από τις 18:00 έως και τις 21:00)

Πολυχώρος «Βάλσαμο»

Το Εργαστηριακό Κέντρο Φυσικών Επιστημών (ΕΚΦΕ) Ν. Ευρυτανίας σε συνεργασία με τα Σχολικά Εργαστήρια Φυσικών Επιστημών του 1ου και του 2ου Γυμνασίου Καρπενησίου, πιστεύοντας στην αναγκαιότητα εκλαΐκευσης και σύνδεσης των Φυσικών Επιστημών με την κοινωνία διοργανώνει για πρώτη χρονιά την «ΓΙΟΡΤΗ ΦΥΣΙΚΩΝ ΕΠΙΣΤΗΜΩΝ – ΚΑΡΠΕΝΗΣΙ 2017», μια μέρα αφιερωμένη στις Φυσικές Επιστήμες.

Έτσι, το απόγευμα της Τετάρτης 24 Μαΐου 2017 (από τις 18:00 έως και τις 21:00) μαθητές από τα Γυμνάσια της πόλης μας θα παρουσιάσουν στους συμμαθητές τους αλλά και γενικότερα στο κοινό, ΠΕΙΡΑΜΑΤΑ ή/ και κατασκευές τους σχετικές με τις Φυσικές Επιστήμες! Η εκδήλωση θα φιλοξενηθεί στον πολυχώρο «Βάλσαμο» επί της οδού Ζηνοπούλου.

Οι μαθητές και οι μαθήτριες σαν μικροί επιστήμονες θα διδάξουν και θα διδαχθούν σε ένα «Πανηγύρι» των Φυσικών Επιστημών συνδέοντας τις γνώσεις τους με το «κάνω», αποδεικνύοντας την αναγκαιότητα και την ομορφιά του πειραματισμού.

Ο σκοπός της προσπάθειας αυτής είναι:

- Η ανάδειξη των Φ.Ε ως απαραίτητων ερμηνευτικών κλειδιών για την κατανόηση του κόσμου μας, την δημιουργική αφομοίωση της τεχνολογικής προόδου και για τη βελτίωση του βιοτικού μας επιπέδου.

- Να ενθαρρυνθούν οι μαθητές και να απομυθοποιήσουν τους όποιους φόβους τους για τις «δύσκολες και ακαταλαβίστικες» Φ.Ε. και να ασχοληθούν με αυτές,

- Να αποκτήσουν εμπειρίες και δεξιότητες χρήσιμες στη καθημερινότητα, να αναπτύξουν πνεύμα συνεργασίας, συναισθηματική ωριμότητα και αξίες, με αφορμή τις επιστήμες και τον επιστημονικό τρόπο σκέψης.

- Να δημιουργηθεί μία ομάδα μικρών «επιστημόνων» σε κάθε σχολική μονάδα και

τέλος,

  - Το «άνοιγμα» και η παρέμβαση του ΕΚΦΕ στα κοινωνικά δρώμενα!

Η όλη διαδικασία, με την συμμετοχή του Ευρυτανικού κοινού, θα προσφέρει γνώσεις αλλά και διασκέδαση με επίκεντρο τους μαθητές οι οποίοι θα διδάξουν και θα διδαχτούν. Στόχος μας επίσης είναι το παραπέρα άπλωμα της προσπάθειας αυτής, έτσι ώστε να αποτελεί ένα κοινωνικό γεγονός, κάθε χρόνο για την περιοχή μας.

Με εκτίμηση,

Καγιάρας Νικόλαος - Φυσικός

Υπεύθυνος ΕΚΦΕ Ν. Ευρυτανίας